壽樓
作者：歐陽修
朝代：宋

paragraphs: 碧瓦照日生青煙，誰家高樓當道邊。
昨日丁丁斤且斲，今朝朱欄橫翠幕。
主人起樓何太高，欲誇富力壓羣豪。
樓中女兒十五六，紅膏畫眉雙鬢綠。
日暮春風吹管弦，過者仰首皆留連。
應笑樓前騎馬客，腰垂金章頭已白。
苦貪名利損形骸，爭若庸愚恣聲色。
朝見騎馬過，暮見騎馬歸。
經年無補朝廷事，何用區區來往爲。